Asia C-222/01





British American Tobacco Manufacturing BV

vastaan

Hauptzollamt Krefeld





(Bundesfinanzhofin esittämä ennakkoratkaisupyyntö)

«Tavaroiden vapaa liikkuvuus – Yhteisön ulkoinen passitus – Passitus- ja kuljetusasiakirjojen tilapäinen erottaminen lastista – Sinettien murtaminen ja lastin osittainen purkaminen – Tavaran siirtäminen pois tullivalvonnasta – Tullivelan syntyminen maahantuonnissa – Tulliviranomaiseen kuuluvien soluttautuneiden etsivien läsnäolo, jota ei ole osattu epäillä – Tuontitullien peruuttamisen tai palauttamisen oikeuttava erityistilanne – Passituksesta vastaavan vastuu siinä tapauksessa, että henkilöt, joihin hän on turvautunut, ovat syyllistyneet vilpilliseen toimintaan tai ilmeiseen laiminlyöntiin»

Julkisasiamies A. Tizzanon ratkaisuehdotus 26.6.2003

Yhteisöjen tuomioistuimen tuomio (viides jaosto) 29.4.2004

Tuomion tiivistelmä

1. Ennakkoratkaisukysymykset – Yhteisöjen tuomioistuimen toimivalta – Rajat – Tulkinta, jota on pyydetty sen vuoksi, että valtion sisäiseen tilanteeseen sovelletaan yhteisön oikeuden säännöksiä sen johdosta, että kansallisessa lainsäädännössä on viitattu niihin – Tutkittavaksi ottaminen

(EY 234 artikla)

2. Tulliliitto – Tullivelan syntyminen maahantuonnissa tuontitullin alaisen tavaran sääntöjenvastaisen tullivalvonnasta pois siirtämisen johdosta – Pois siirtämisen käsite – T1-passitusasiakirjan sellainen erottaminen tavaran yhteydestä, joka estää kyseisen asiakirjan esittämisen tulliviranomaisten sitä mahdollisesti vaatiessa, jopa tosiasiallisen valvonnan puuttuessa, sisältyy pois siirtämisen käsitteeseen

(Neuvoston asetuksen N:o 222/77 12 ja 13 artikla, 19 artiklan 1 kohta ja 20 artikla; neuvoston asetuksen N:o 2144/87 2 artiklan 1 kohdan c alakohta)

3. Euroopan yhteisöjen omat varat – Tuonti- tai vientitullien palauttaminen tai peruuttaminen – ”Erityistilanne” – Käsite – Yhteisön passitusmenettelyyn kohdistuvat rikkomukset perustuvat tulliviranomaiseen kuuluvan soluttautuneen etsivän toimintaan – Sisältyminen käsitteeseen – Edellytykset – Vilpillinen toiminta tai ilmeinen laiminlyönti, johon ovat syyllistyneet henkilöt, joihin passituksesta vastaava on turvautunut – Seikka, joka ei sellaisenaan estä tullien palauttamista

(Neuvoston asetuksen N:o 222/77 13 artiklan a alakohta; neuvoston asetuksen N:o 1430/79 13 artiklan 1 kohta)

1.

Sellaisia ennakkoratkaisukysymyksiä ei voida jättää tutkimatta, jotka on esitetty tilanteessa, jossa niitä yhteisön sääntöjä, joiden tulkintaa pyydetään, on sovellettava ainoastaan kansalliseen oikeuteen sisältyvän viittauksen nojalla, koska silloin, kun kansallisen lainsäädännön mukaan jäsenvaltion sisäisten tilanteiden ratkaisemisessa on noudatettava yhteisön oikeudessa annettuja ratkaisuja, jotta erityisesti varmistettaisiin, että toisiinsa rinnastettavissa tilanteissa sovelletaan yhtä ainoaa menettelyä, yhteisöllä on selvä intressi sen osalta, että yhteisön oikeudesta omaksuttuja säännöksiä ja käsitteitä tulkitaan yhdenmukaisesti, jotta vältettäisiin myöhemmät tulkintaerot, eikä tämä riipu siitä, missä olosuhteissa näitä säännöksiä ja käsitteitä sovelletaan.

(ks. 40 kohta)

2.

Niiltä osin kuin T1-passitusasiakirjan hetkellinen erottaminen sen tavaran yhteydestä, jota kyseinen asiakirja koskee, estää kyseisen asiakirjan esittämisen tulliviranomaisten sitä mahdollisesti vaatiessa, tällainen erottaminen merkitsee kyseisen tavaran asetuksen N:o 2144/87 2 artiklan 1 kohdan c alakohdassa tarkoitettua siirtämistä pois tullivalvonnasta – mikä kyseisen säännöksen mukaan aiheuttaa tullivelan syntymisen – vaikka tulliviranomaiset eivät olisi vaatineet kyseisen asiakirjan esittämistä tai osoittaneet, ettei sitä olisi voitu esittää niille ilman huomattavaa viivytystä.

(ks. 56 kohta sekä tuomiolauselman 1 kohta)

3.

Se, että yhteisön passitusmenettelyyn kohdistuvat rikkomukset perustuvat tulliviranomaiseen kuuluvan soluttautuneen etsivän toimintaan, on asetuksen N:o 1430/79 13 artiklan 1 kohdassa tarkoitettu erityistilanne, jolla voidaan tarvittaessa perustella passituksesta vastaavan maksamien tullien peruuttaminen tai palauttaminen edellyttäen, ettei passituksesta vastaavan syyksi voida lukea minkäänlaista vilpillistä toimintaa tai ilmeistä laiminlyöntiä.

Vilpillinen toiminta tai ilmeinen laiminlyönti, johon ovat syyllistyneet henkilöt, joihin passituksesta vastaava on turvautunut täyttääkseen velvollisuutensa kyseisessä menettelyssä, ei sellaisenaan sulje pois sitä, että passituksesta vastaavalle palautetaan tullit, jotka johtuvat kyseiseen menettelyyn asetettujen tavaroiden siirtämisestä pois tullivalvonnasta, edellyttäen, että passituksesta vastaavan syyksi ei voida lukea minkäänlaista vilpillistä toimintaa tai ilmeistä laiminlyöntiä.